JxSí i la CUP han acordat dues propostes de resolució en què porten al ple del Parlament la declaració d'independència que constitueix Catalunya en república. La part declarativa, que no es sotmet a votació, conté aquesta declaració formal, i es sotmetran a votació els efectes de la declaració que es concreten en obrir un procés constituent i en activar la llei de transitorietat jurídica. Segons fonts de JxSí, el Parlament no votarà la declaració formal perquè els ciutadans ja van declarar la independència amb el seu vot en el referèndum de l'1-O. El text pactat entre JxSí i la CUP també aposta per obrir una comissió d'investigació sobre l'actuació de l'Estat en els últims dies i en especial atenció durant l'1-O.   Concretament, en la part declarativa del text presentat per JxSí i la CUP, s'inclou el text de la declaració que els diputats dels dos grups van signar a l'Auditori del Parlament el pasat 10 d'octubre i s'afegeix un nou paràgraf: "Assumim el mandat del poble de Catalunya expressat en el referèndum d'autodeterminació de l'1 d'octubre i declarem que Catalunya esdevé un estat independent en forma de República".  Segons fonts de JxSí, aquest divendres el Parlament farà efectiu l'article 4.4 de la llei del referèndum que establia que en cas de victòria del 'sí' al referèndum de l'1-O, el Parlament celebrarà una "sessió ordinària per efectuar la declaració formal de la independència de Catalunya, els seus efectes i acordar l'inici del procés constituent". La proposta conjunta també expressa el rebuig a l'acord del Consell de Ministres sobre les mesures del 155. "Les mesures proposades, al marge del propi estament jurídic actual, suposen l'eliminació de l'autogovern de Catalunya", defensa el text. En aquest sentit, denuncien que les mesures situen el govern espanyol com a substitut del Govern i censor del Parlament, "una mesura que no tan sols no es pot acceptar sinó que és un atac a la democràcia sense precedents en els darrers 40 anys", conclou. En la proposta de resolució, JxSí i la CUP defensen que han obert negociació i diàleg i que la resposta de l'Estat ha estat l'article 155 i l'eliminació de l'autogovern. En aquest sentit, denuncien que la reacció ha estat d'una "contundència política similar a l'ús de la força del dia 1 d'octubre". En aquest context, volen que el Parlament insti el Govern a "dictar totes les resolucions necessàries per al desenvolupament de la llei de transitorietat jurídica i fundacional de la república" posant especial atenció en alguns aspectes com l'expedició dels documents acreditatius de la nacionalitat catalana; promoure davant tots els estats i institucions el reconeixement de la República Catalana; establir el règim d'integració dels funcionaris a l'administració de la Generalitat; promoure les actuacions legislatives necessàries per a la creació d'un banc públic i per a la creació del Banc de Catalunya i elaborar una proposta de repartiment d'actius i passius entre Espanya i la república catalana, entre d'altres.  JxSí i la CUP també volen que el Parlament obri una comissió d'investigació per determinar si  el govern espanyol i les seves institucions tenen responsabilitats en haver comès delictes relacionats amb la vulneració de drets fonamentals per evitar l'exercici del dret a vot l'1-O. Una comissió formada per diputats, persones expertes en l'àmbit nacional i internacional, de l'Oficina Antifrau, de la Sindicatura de Greuges i de l'advocacia catalana, entre d'altres.  La segona proposta de resolució registrada està dedicada exclusivament al procés constituent. El text aposta per constituir en el termini de quinze dies el consell assessor del procés constituent per tal d'assessorar la fase deliberativa liderada per la societat civil organitzada i també, en el mateix termini, constituir la comissió parlamentaria de seguiment del procés. Així mateix, també s'estableix que es convocaran eleccions constituents "un cop culminades totes les fases del procés constituent".

Summary: JxSí i la CUP porten la declaració d'independència al ple del Parlament i sotmeten a votació els seus efectes


Diversos càrrecs del Govern i d'una empresa de publicitat han assegurat aquest dimarts que era "complicat i difícil" retirar la publicitat del 9-N després de la providència del Tribunal Constitucional (TC) del 4 de novembre. Han explicat que la cartelleria exterior en marquesines i autobusos es retira les nits de dilluns al dimarts, i que si es fa un altre dia cal pagar-ho a part. D'altra banda, l'exsecretari general de la Presidència, Jordi Vilajoana, ha assegurat que totes les cartes informatives sobre el procés participatiu es van enviar abans del 4 de novembre.

Summary: Càrrecs del Govern asseguren que era molt difícil retirar la publicitat exterior del 9-N


La Fundació Gala-Salvador Dalí qualifica l'exhumació del pintor "d'improcedent" i lamenten que el jutjat hagi acordat un acte "tan invasiu" sense "cap mena de fonament". Per això, han anunciat que emprendran accions legals si la prova de paternitat és negativa. D'una banda, es plantegen reclamar a la figuerenca que ha interposat la demanda de paternitat, Pilar Abel, "els perjudicis i costos" ocasionats. De l'altra, estudiaran si s'ha comès un "error judicial" i poden fer algun tipus de reclamació a l'administració de Justícia. Els forenses van prendre mostres de cabell i es van endur ungles, dents i quatre ossos llargs del pintor. La previsió és que els resultats estiguin a principis de setembre, abans del judici fixat per al dia 18. Els responsables de la fundació han confirmat que el cos de Salvador Dalí estava "ben conservat", que el tornaran a exhumar per restituir les peces que s'han endut a analitzar i que els bigotis "continuaven marcant les deu i deu".  Els responsables de la Fundació, Joan Manuel Sevillano, Lluís Peñuelas i Montse Aguer, juntament amb l'advocat Albert Segura, han comparegut aquest divendres al matí en roda de premsa per explicar el procediment d'exhumació, valorar la situació i anunciar futurs passos a seguir. Segons han explicat, tot el procés s'ha fet "sense cap incident remarcable" i la comitiva judicial va poder extreure les mostres biològiques de Dalí per poder obtenir l'ADN i comprovar si realment és el pare de la figuerenca Pilar Abel.  La Fundació ha qualificat l'exhumació "d'improcedent" i sostenen que la resolució dictada pel Jutjat de primera instància 11 de Madrid "no està motivada i no té cap mena de fonament". Peñuelas ha lamentat que s'hagi fet un "acte de quasi violència" cap al difunt sense que hi hagi "cap indici" que indiqui que Abel pot ser filla del pintor. "Aquesta situació ens ha fet sentir incòmodes, ens ha entristit i ens entristeix", ha afirmat.  L'operació per exhumar Dalí i extreure material biològic es va allargar durant quatre hores i mitja. Segons han explicat, el cos del geni surrealista estava "ben conservat" i els forenses van prendre mostres de cabell i van extreure ungles, dents, les dues tíbies i els dos peronés. Tot plegat s'enviarà a analitzar a l'Institut Nacional de Toxicologia i Ciències Forenses per obtenir el perfil genètic i cotejar-lo amb el de la demandant.  Després, van tornar a enterrar Dalí i van col·locar la llosa perquè aquest divendres el Teatre-Museu pogués obrir al públic amb normalitat. "Allò important és que Salvador Dalí torna a descansar en pau sota la cúpula", han indicat.  Tot i la "incomoditat", Peñuelas ha explicat que també hi va haver un moment "molt emotiu": quan van comprovar que els bigotis dalinians s'han preservat durant aquests 28 anys i continuen marcant les "deu i deu". Emocionant per als responsables de la Fundació, però també per al forense que el va embalsamar, Narcís Bardalet, que ha seguit el procés d'exhumació.  Accions legals La Fundació ha mostrat la seva "total disconformitat" amb la decisió judicial i ha anunciat que emprendrà accions legals si les proves de paternitat són negatives. Segons ha explicat l'advocat Albert Segura, es plantegen reclamar per dues vies.  D'una banda, sol·licitar que la demandant assumeixi les despeses ocasionades. Tot i que encara no ho han quantificat, avancen que la intenció seria reclamar-li el cost de totes les tasques d'exhumació (instal·lació de carpes, del sistema de politges per aixecar la llosa d'una tona i mitja i del personal) i, també, dels ingressos que poden haver perdut perquè tan bon punt hi va haver data fixada van suspendre la venda d'entrades anticipades.   De l'altra, també estudiaran si s'ha comès un "error judicial" i poden fer una reclamació a l'administració de Justícia. "La llei diu que per fer un acte tan agressiu, hi ha d'haver indicis suficients que la pretensió de la demandant pot ser realitat", ha explicat Segura que afegeix que, en aquest procediment, això no ha estat així. Segons ha explicat, l'únic indici és una declaració notarial d'una "suposada amiga" de la mare d'Abel que assegura que la dona li va confessar que el pare biològic de la demandant era Dalí.  El lletrat creu que, abans de resoldre exhumar el cos del pintor, haurien hagut d'esgotar altres vies, com fer proves d'ADN al pare legal d'Abel (ja mort) o al seu germà. "La Fundació ha esgotat tots els mecanismes legals i els recursos per intentar evitar l'exhumació, però no ha estat possible", ha lamentat. De fet, encara hi ha pendent de resolució un recurs de reposició. "No aturava el procés però es pot donar la circumstància tan surrealista que ens el resolguin a favor quan l'exhumació ja està feta", ha explicat l'advocat.  En cas que les proves d'ADN siguin positives, Abel podrà canviar el seu cognom pel de Dalí i, a més, reclamar la part d'herència que li correspondria: el 25%, la legítima. La Fundació recorda que l'hereu de Dalí és l'estat espanyol i, per tant, és qui hauria de fer front a aquesta reclamació.  Restitució de Dalí La Fundació ha demanat que les restes extretes a Dalí tornaran a Figueres un cop analitzades i extret l'ADN. Aleshores, segons ha explicat Peñuelas, tornaran a obrir la tomba en un "acte privat" per "retornar la integritat al cos de Dalí". Peñuelas també ha explicat totes les mesures que la Fundació ha adoptat per "preservar la intimitat" de Dalí. Segons ha detallat, van requisar tots els mòbils i els aparells fotogràfics als membres de la comitiva per evitar que transcendeixin imatges de l'estat actual del cadàver del geni surrealista.  A més, assegura que es va reduir el nombre de persones presents "al màxim". A banda de l'equip de forenses, de la lletrada de l'administració de justícia, de la fiscal, de l'advocat d'Abel i dels dirigents de la Fundació, hi havia Mossos d'Esquadra, representants de l'Ajuntament de Figueres, l'advocada de l'Estat, un arquitecte del Departament de Cultura (per assessorar en la intervenció en un edifici catalogat) i el forense jubilat Narcís Bardalet. Dins del museu, hi van instal·lar dues carpes "gegants": una per protegir la zona de la tomba i la segona es va convertir en l'àrea on van treballar els tres forenses i el tècnic auxiliar.  En paral·lel, van tenir la "màxima cura" per no malmetre l'edifici històric i tornar la làpida al seu lloc abans d'obrir portes al públic. Tot el procés va acabar a tres quarts d'una de la matinada i aquest divendres el Teatre-Museu ha tornat a rebre els més de 4.000 visitants de mitjana que té cada dia durant el mes de juliol.   La Fundació recorda que inicialment l'exhumació s'havia de fer en horari d'obertura del museu i ha agraït al Jutjat de primera instància i instrucció 8 de Figueres (que ha actuat per complir l'exhort de Madrid) que hagi "mediat" per modificar l'horari i fer el procés de nit.

Summary: La Fundació Dalí qualifica l'exhumació "d'improcedent" i emprendrà accions legals si la prova de paternitat és negativa


L'escriptor Francesc Puigpelat i Valls ha guanyat el XXIX Premi Ferran Canyameres de novel·la amb 'El dia que Josep Pla va bufetejar Adolf Hitler'. Enguany, la Nit del Misteri, organitzada per Òmnium Terrassa,  es trasllada al 22 de setembre de 2020 a la Nova Jazz Cava de Terrassa, si la situació sanitària ho permet. El premi de novel·la Ferran Canyameres té una dotació de 5.500 euros. En el marc els premis literaris de la Nit del Misteri també es lliuren altres premis vinculats amb el gènere policíac, d’intriga i misteri, com el premi de narracions curtes Ferran Canyameres -32a edició-, que ha recaigut en Jordi Ortiz i Casas per l’obra 'Què va fallar?' A la Nit del Misteri també es lliuren dos guardons adreçats als escolars: el Premi Maria Rovira -26a edició- i el Premi M. Montserrat Oller -19a edició-, dirigit als alumnes d’ensenyament secundari i postobligatori, i als de cicle superior de Primària, respectivament. El 26è premi Maria Rovira de narracions curtes per a alumnes d'ensenyament secundari ha recaigut en Gerard Fondevila Carreras, de la categoria 1r i 2n d'ESO de l'escola Petit Estel de Terrassa per 'El misteri del bolígraf de Veneçuela'; en la categoria 3r i 4t d’ESO, el premi ha estat per Maria Mitjavila Cortina, de l'escola El Cim, per 'La regenta'; en la categoria de batxillerat i cicles formatius, la guanyadora ha estat Marta Díaz de Quijano Ezpeleta, de l’Institut Montserrat Roig per 'Darrere teu'.  El 19è premi M. Montserrat Oller de narracions curtes per a alumnes de 5è i 6è de Primària ha estat per Ivet Graugés Cortès, alumna de 5è de l'escola El Cim amb 'El vagó 34', i en Clara Callén Rusiñol, de 6è de l'escola Vedruna Vall amb 'El Mosso'. En l'apartat del gènere policíac, durant la Nit del Misteri també es lliura el premi de poesia Enric Gall, que promou els valors ciutadans. Aquesta 16a edició del guardó l’ha guanyat Àngel Fabregat Morera per 'Esquerdes'. Des de l’any 1986, Òmnium Cultural Terrassa, convoca el premi Ferran Canyameres de narracions curtes en homenatge a l’escriptor terrassenc. Després, a partir del 1990, s’hi suma el Premi de novel·la Ferran Canyameres i, actualment, inclou també els premis Maria Rovira i Montserrat Oller, destinats a alumnes de primària, secundària i postobligatòria, i el premi de poesia Enric Gall. Tots els premis estan relacionats amb el gènere policíac, d’intriga o misteri, menys el de poesia Enric Gall, que promou els valors ciutadans.  L’atorgament i el lliurament dels premis, la Nit del Misteri, que va començar celebrant-se el juny de 1994 i es fa coincidir amb el solstici d’estiu, es produeix durant un acte literari que té lloc a la Nova Jazz Cava de Terrassa a final de juny. Enguany, però, la pandèmia de la covid-19 ha obligat a ajornar l’acte d’entrega dels guardons.

Summary: Francesc Puigpelat guanya el Premi Ferran Canyameres de novel·la amb 'El dia que Josep Pla va bufetejar Adolf Hitler'


El problema de l'ocupació al Bages s'arrossega des de fa anys. Des de les administracions locals diferencien les ocupacions socials –fetes per famílies amb dificultats per accedir a un habitatge- d'aquelles que són més conflictives i que provoquen problemes de convivència. És el cas de la setmana passada a Sant Vicenç de Castellet en què es va tallar la llum i l'aigua a cinc habitatges ocupats, i arran de l'actuació es van trobar un miler de plantes de marihuana. Les administracions se senten amb les mans lligades per actuar contra aquest tipus fenòmens, on al darrer, moltes vegades, hi descobreixen màfies que revenen claus. De la seva banda, els mossos asseguren ser conscients del problema i recentment han augmentat la presència.

Summary: Sant Vicenç de Castellet vol més presència policial per fer front a les ocupacions il·legals més conflictives


De Páramo insta Puigdemont a "deixar de fer articles i conferències" i retreu a Mas que utilitzi el Consell Executiu de "sala de performance" ACN Barcelona.-El portaveu parlamentari adjunt de C's, Fernando de Páramo, s'ha mostrat preocupat per "l'actitud del Govern de no escoltar ningú", ni els grups, ni el TC, ni el Consell de Garanties, i voler tirar endavant uns pressupostos "il·legals" perquè inclouen la disposició addicional 31 sobre el referèndum. "No són per sortir de la crisi sinó per treure'ns d'Espanya i d'Europa", s'ha queixat aquest dimarts hores abans que arrenqui el ple al Parlament. En roda de premsa, De Páramo, que ha instat el PSC a "defensar els interessos i drets de tots els catalans" encara que no se sumin a recórrer els pressupostos conjuntament amb C's, ha instat també el president de la Generalitat, Carles Puigdemont, a "deixar de fer articles i conferències": "I més feina". Alhora ha criticat la presència de l'expresident Artur Mas i les exconselleres Irene Rigau i Joana Ortega al Consell Executiu d'aquest dimarts: "No és una sala de conferències, ni de performances ni un xou per a Mas, és un espai de treball", ha advertit.

Summary: C's critica el Govern per "no escoltar ningú" i voler tirar endavant uns pressupostos "il·legals"


El vehicle que anava a més velocitat circulava a 191 km/h, quan la màxima permesa és de 120 ACN Sant Fruitós de Bages.-Un total de 21 conductors han estat denunciats aquest dilluns per excés de velocitat al Bages. Les denúncies es van interposar en un control dels Mossos a la carretera C-16, a l'altura del punt quilomètric 51, dins del terme de Sant Fruitós de Bages. El vehicle que es va detectar a més velocitat, informa el cos policial, anava a 191 km/h, quan la velocitat màxima permesa de la via és de 120 km/h. També ressalta que dels 21 vehicles denunciats, 19 eren d'alta gamma.

Summary: Els Mossos denuncien 21 conductors per excés de velocitat en un control al Bages


L'Assemblea Nacional Catalana (ANC) està preparant mobilitzacions per al primer dia del judici dels líders independentistes per l’1-O. Segons ha avançat Catalunya Ràdio i ha pogut confirmar l'ACN, l'entitat que presideix Elisenda Paluzie preveu convocar manifestacions el primer dia del judici -se'n desconeix encara la data- a les 19 hores que previsiblement tindrien lloc a Barcelona, Tarragona, Lleida, Girona, Vic, Manresa i en algun punt de les Terres de l'Ebre. Amb aquesta tria, l'ANC vol que les mobilitzacions arribin a totes les vegueries. L'entitat independentista també estaria parlant amb Òmnium sobre les accions i s’han fet reunions en aquest sentit.  L'anunci de l'Assemblea arriba després de l'entrevista del vicepresident del Govern de la Generalitat, Pere Aragonès, a l'ACN, en què va donar per fet que les entitats sobiranistes "anunciarien" mobilitzacions en vistes al judici del procés, a més d'afirmar que una sentència condemnatòria seria un "punt d'inflexió" que determinaria el futur polític de Catalunya.

Summary: L'ANC preveu convocar protestes a diversos punts de Catalunya el primer dia del judici de l'1-O


La vicepresidenta de la Generalitat Valenciana, Mónica Oltra, va patir aquest dimecres a la nit un assetjament a casa seva per part d'un grup d'extrema dreta, segons que han confirmat fonts pròximes, primer, i la mateixa Oltra en declaracions a la Cadena Ser, recollides per l'ACN. Segons que es pot veure en un vídeo que s'ha difós a les xarxes socials una desena de persones encaputxades i amb màscares com les de la pel•lícula 'Scream' es va concentrar durant la nit a casa seva portant una bandera espanyola amb la frase 'Visca la unitat d'Espanya'.  L'acte d'intimidació va ser retransmès a través de les xarxes socials per España 2.000.

Summary: Un grup d'extrema dreta assetja Mónica Oltra amb una concentració a casa seva


ERC guanyaria les eleccions al Parlament amb 38-40 diputats i Cs cauria fins a la quarta posició amb 23-24 escons, perdent 13 escons respecte a la seva representació actual. Són dades de la segona onada del Baròmetre d'Opinió Política del Centre d'Estudis d'Opinió (CEO). En segona posició es produiria gairebé un empat entre JxCat (25-27) i el PSC (25). D'aquesta manera, els socialistes pujarien 8 escons mentre que els postconvergents en perdrien entre 7 i 9. Els comuns pujarien lleugerament fins als 11-12 diputats, la CUP milloraria els 4 actuals fins a 6-7 mentre que el PPC en perdria 1 i es quedaria amb 3. Pel que fa a la majoria independentista se situaria en una forquilla entre 69-74 diputats davant els 70 actuals que sumen JxCat, ERC i la CUP.

Summary: ERC guanyaria les eleccions al Parlament amb 38-40 diputats i Cs cauria a la quarta posició amb 23-24, segons el CEO


La tercera edició del Festival Música i Veu de Vilafranca del Penedès comptarà amb Chamorro & Andrea Motis Trio, Big Mama & Quartet i l’espectacle Serrat Sense Serrat com a caps de cartell. La programació arrencarà el proper 22 de gener i s’allargarà fins el 4 de juny, amb un total de deu concerts a l’Auditori Fòrum Berger Balaguer que combinaran estils diversos, com el jazz, gospel, soul, blues i música clàssica. Per primera vegada, el festival preveu destinar el 10% de la recaptació de les entrades a col•laborar amb la Fundació l’Espiga, dedicada a millorar la qualitat de vida de les persones amb discapacitat física o mental.  La Fundació Pinnae i les Joventuts Musicals de Vilafranca, organitzadors del Festival Música i Veu, destaquen que l’objectiu de la programació és arribar a diferents segments de públic i d’edat, per tal de promoure el consum de cultura en viu en sectors sovint poc avesats a aquests espectacles. Per aquest motiu, el preu de les entrades oscil•la entre els 8 i els 12 euros. El primer concert del festival que es podrà veure a l’escenari de la casa modernista Berger Balaguer serà el de Duo Degas, amb Ander Tellería i Mateja Zenzerovic, en un espectacle de dansa i pintura que es celebrarà el diumenge 22 de gener. A partir d’aquí, al llarg del mes de febrer, actuaran Karla Martínez i Chamorro & Andrea Motis Trio, mentre que al març serà el torn de Big Mama & Quartet i Agnès Mauri & Benedek Horváth. De cara a l’abril, passaran pel Festival Música i Veu el concert de piano Serrat Sense Serrat, així com també ho faran Cosmos Quartet. Finalment, al maig actuarà Leonn & Special Edition i The Sey Sisters, mentre que el 4 de juny arribarà el darrer concert de la programació, amb la mezzosoprano Cristina Segura i Josep Surinyac.

Summary: Chamorro & Andrea Motis Trio, Big Mama i Serrat Sense Serrat, caps de cartell del Festival Música i Veu 2017


Unes 500 persones s'han manifestat aquest dimarts al vespre de les portes de la planta d'Inovyn-Solvay a l'Ajuntament de Martorell (Baix Llobregat) per exigir solucions a la crisi que afecta la companyia després que el Ministeri d'Indústria l'exclogués de la subhasta del contracte elèctric i per defensar-ne els llocs de treball. El president del comitè d'empresa, Jordi Calvo, ha demanat al govern d'espanyol que s'assegui a negociar "per desbloquejar les inversions previstes" i, en la lectura del manifest, ha subratllat que els treballadors no volen ser "víctimes d'un conflicte que no hem provocat". També ha advertit que el comitè està "preparat per qualsevol notícia" i ha avisat de més "accions".

Summary: Mig miler de persones marxen de la planta d'Inovyn-Solvay a l'Ajuntament de Martorell per defensar els llocs de treball


Equipara Casado i Abascal i els acusa d’utilitzar el covid-19 de “mala fe” per fer política partidista ACN Madrid.-El president del govern espanyol, Pedro Sánchez, ha equiparat aquest dimecres els líders del PP i Vox, Pablo Casado i Santiago Abascal, i els ha acusat d’utilitzar “de mala fe” el covid-19 per fer política “partidista”. “Fa la sensació que utilitza els morts contra el govern d’Espanya com sempre ha fet el PP quan està a l’oposició”, ha dit a Casado, a qui ha advertit que seguir l’estratègia de Vox “fa mal al seu partit i fa gran a la ultradreta”. Sánchez ha insistit que té la intenció d’esgotar la legislatura, i ha defensat el ministre Marlaska, a qui la dreta ataca, ha dit, perquè està destapant la “policia patriòtica” que va muntar el govern del PP.  Sánchez ha pujat a la tribuna per rebatre les crítiques que ha rebut durant aquest debat de la sisena pròrroga de l’estat d’alarma. Ha afirmat que PP i Vox són “els dos únics partits del món que vinculen el covid-19 amb el feminisme”. “El 8-M és la nova conspiració per la dreta i l’ultradreta”, ha ironitzat el president espanyol, que ha recordat que 8-M hi va haver manifestacions a tot el món. “A Berlín és culpa de Merkel o de Simón, a Nova York de Trump?” ha preguntat.  “No utilitzin el covid com a excusa, perquè a vostès mai els ha agradat la igualtat de gènere, abans i després del covid”, ha dit abans d’advertir al líder del P que “no guanyarà res utilitzant el dolor” i advertir-lo que “no se sumi a Abascal”, perquè “fa mal al seu partit i fa gran a la ultradreta”. En aquest marc ha acusat PP i Vox de tenir “una fixació amb el feminisme i el 8-M”.  Defensa Marlaska Sánchez també ha defensat l’actuació del seu ministre de l’Interior, Fernando Grande-Marlaska, alhora que ha recordat les maniobres del govern de Rajoy al capdavant del Ministeri. “Aquest és un govern que respecta i ha respectat sempre la independència judicial”, ha dit, i per tant “amb aquest govern no hi ha hagut ni hi haurà mai una intromissió política a les Forces i Cossos de Seguretat de l’Estat”.  “No som iguals, afortunadament per a nosaltres i per a la democràcia”, perquè “mentre governi el PSOE i Podem en aquest govern no es produirà mai una mal anomenada policia patriòtica”. “No trobarà un destacament de policies amb seu pròpia ocupat en defensar el PP inclòs la persecució d’adversaris polítics i l’encubriment de la corrupció”, ha dit. Segons Sánchez, Marlaska és objecte de les crítiques de la dreta perquè ha destapat “tota aquesta policia patriòtica”.

Summary: Sánchez defensa Marlaska i assegura que l’ataquen per haver desmuntat la “policia patriòtica”


El Servei Meteorològic de Catalunya ha indicat que l'eclipsi total de Lluna més llarg del segle XXI que es produirà aquest divendres al vespre es podrà veure bé a Catalunya perquè el cel estarà serè a tot el país. Només podria haver-hi alguns núvols baixos a la costa Daurada, però segurament apareixeran quan l'eclipsi ja hagi acabat, segons apunta el Servei Meteorològic. La Lluna sortirà pel sud-est a les 21:07 ja força eclipsada, es trobarà en la seva fase total entre les 21:30 i les 23:13, quan experimentarà un canvi a un color rogenc, i en aquest punt àlgid l'eclipsi aconseguirà el seu màxim a les 22:22. Per veure el fenomen, també conegut com a ‘lluna de sang’, caldrà buscar un lloc amb pocs obstacles cap a l'est i al sud perquè la Lluna estarà baixa. Segons indica l'Observatori Astronòmic Nacional (OAN), aquest eclipsi total és el número 38 dels 71 eclipsis del cicle Saros 129 i serà visible a Catalunya i l'Estat. L'inici de l'eclipsi tindrà lloc a les 19.15 i durarà sis hores, fins a les 00:19. A Catalunya, la Lluna sortirà pel sud-est a les 21:07 ja força eclipsada i es trobarà en la seva fase total durant una hora i 43 minuts, entre les 21:30 i les 23:13, la duració més llarga que es produirà en aquest segle. El seu màxim serà a les 22:22.

Summary: L'eclipsi total de Lluna més llarg del segle XXI es podrà veure bé a Catalunya perquè el cel estarà serè a tot el país


El conseller de Cultura, Santi Vila, ha desgranat aquest dimarts davant el sector cultural les prioritats que es fixa per la legislatura al capdavant del departament. Vila ha reivindicat el moment fundacional actual com una oportunitat per "fer net" i somiar "en un futur millor", basat en la crítica com a motor de canvi. "Un moment per donar pas a una societat nova, que es justifica pel seu projecte polític, un sobiranisme positiu i propositiu, esperançat, col·laborador", ha precisat el conseller. Així, creu que la cultura ha de ser una eina cap a la llibertat plena personal, "rabiosament contrària a la sacralització".   Santi Vila s'ha presentat en societat com a conseller de Cultura en un acte al Petit Palau, on ha pronunciat la conferència 'Demà és ara. les polítiques culturals en un moment fundacional, en un esdeveniment que ha presentat l'exconseller d’Economia i Coneixement, Andreu Mas-Colell. També han assistit a l'acte el conseller de Justícia, Carles Mundó; la consellera d'Ensenyament, Meritxell Ruiz, l'exconsellera d'Ensenyament, Irene Rigau, a més de representats de l'àmbit teatral, cinematogràfic, literari i institucional.  A més de desgranar els reptes culturals immediats, com l'assoliment de l'1% del pressupost en cultura o projectes insígnia com el Museu Casteller o el lliurament d'un llibre per a tots els nens catalans menors de 6 anys que ja havia fet públics en la compareixença a la Comissió de Cultura al Parlament, Vila s'ha referit al procés sobiranista, precisant que ha de tenir una "base punky". El conseller entén que el moment cultural actual no entén de militàncies i està lluny de "plantar cara" a les intencions de nacionalització espanyoles. "Ja hem passat aquesta pantalla", ha asseverat, una circumstància que permet deixar de mirar "portes endins" i obrir-se a un món en la mesura que se sigui capaç "d'excel·lir".  En aquesta línia, ha reclamat ser "singulars i originals" des de visions "ultralocals i universals". En relació a la polèmica del poema 'Marenostra', ha defensat que la creativitat es fa "sobre les espatlles de la tradició". "Si hem de pecar, pequem per excés de llibertat", ha sentenciat. El conseller ha intat a revisitar els clàssics "sense límits i amb audàcia", però des de la tradició, com fan institucions com el MNAC, la Fundació Dalí i tots els teatres a través de la seva programació. Quant a les polítiques de cultura, ha reclamat que parteixin del compromís, defugint "partidismes" i "sectarismes".

Summary: Vila reivindica el moment fundacional actual com una "oportunitat per fer net"


Dos detinguts per estafar 700 euros a una nonagenària fingint que els havia trencat el retrovisor del cotxe durant un avançament a la carretera C-260 a l'alçada de Fortià (Alt Empordà). Els arrestats aquest dimarts són un home de 37 anys i una dona de 34, veïns de Perpinyà i nacionalitat francesa. Segons informen els Mossos d'Esquadra, la tarda de dilluns, la víctima circulava amb el cotxe en direcció cap a Roses. Després d'avançar un vehicle que anava a una velocitat molt reduïda, els ocupants li van començar a fer senyals perquè s'aturés. Quan va parar el cotxe, li van dir que els hi havia trencat el retrovisor i li van reclamar un pagament de 2.000 euros.  La dona, després d'avançar un vehicle que anava lent per la C-260, va veure com els ocupants del cotxe, un home i una dona, li feien senyals perquè s'aturés. Finalment, els dos cotxes es van parar al costat de la carretera.   El conductor del vehicle li va dir a l'anciana que li havia trencat el retrovisor en avançar-lo i li va preguntar per la companyia d'assegurances. L'home va fer veure que trucava a l'asseguradora i, tot seguit, li va comentar que li hauria de pagar 2.000 euros en efectiu, ja que si feien els tràmits amb la companyia seria més car.   La víctima va anar fins a casa seva amb els dos estafadors i els va lliurar 400 euros. Posteriorment, van obligar-la a anar fins al casino de Peralada on els hi va comprar fitxes valorades en 300 euros.   Van acordar que els 1.300 euros que faltaven els hi lliuraria l'endemà, a l'entrada d'un centre comercial situat a Vilatenim.   Va ser llavors que la víctima es va malfiar de la parella i va alertar els mossos. Finalment, l'endemà van muntar un dispositiu policial que va permetre localitzar i detenir com a autors d'un delicte d'estafa els dos sospitosos a l'entrada del centre comercial.     Els detinguts van passar el 26 de juliol a disposició judicial al jutjat d'instrucció en funcions de guàrdia de Figueres i van sortir en llibertat provisional. Els mossos recorden que, en cas de trobar-se amb una situació similar, cal estar alerta i no cedir a pagaments en efectiu a persones desconegudes. La policia recorda que, en cas que es produeixi un accident de trànsit real, s'iniciïn els tràmits habituals a través de la companyia asseguradora.   Finalment, destaquen que davant la insistència o inseguretat de qualsevol fet que hi pugui estar relacionat cal trucar al telèfon 112 i activar la col·laboració dels Mossos.

Summary: Detinguts per estafar 700 euros a una nonagenària fingint un accident de trànsit a Fortià


El Departament de Treball, Afers Socials i Famílies ha dictat aquest divendres l'ordre de serveis mínims per a la vaga que els sindicats minoritaris han convocat pel proper 3 d'octubre i que es podria allargar entre el 2 i el 13 en funció de quina sigui la resposta de l'Estat davant l'1-O. Es garanteix el normal funcionament de les urgències mèdiques. Pel que fa al transport, sortiran un de cada tres trens de Rodalies tot el dia i un de cada quatre d'FGC i metro en hores punta. En centres educatius no universitaris, hi haurà un docent per cada 6 aules en infantil i primària i un terç de la plantilla a llars d'infants. La ràdio i la televisió públiques hauran d'emetre un 50% dels continguts habituals.  Als hospitals i altres centres sanitaris, els serveis mínims cobreixen el normal funcionament del servei d'urgències, el normal funcionament de les unitats especials (unitats de cures intensives, neonatologia, parts i radioteràpia i quimioteràpia, entre altres) i  l'activitat quirúrgica inajornable.  Als centres d'assistència extrahospitalària, es garantirà l'assistència urgent durant l'horari habitual de cada centre, un servei que es prestarà amb el 25% de la plantilla. Es garanteix la neteja en les àrees considerades d'alt risc dins dels centres sanitaris, així com el servei d'hostaleria per a les persones ingressades. Les farmàcies de guàrdia estan obligades a mantenir el servei.  Pel que fa al transport públic, el servei de Rodalies Renfe funcionarà amb un 33% com a mínim durant tot el dia. També s'estableix un mínim del 25% per a les hores punta al metro i altres transports de Barcelona, així com per a FGC. Es consideren hores punta de les 6.30h a les 9.30h i de les 17h a les 20h.  Quant a les funeràries, el servei de recollida dels difunts fins a les sales de refrigeració és d'un mínim del 85%. El trasllat a les sales de vetlla i al cementiri o incineradora s'haurà de realitzar sempre que se superi la capacitat de les instal·lacions de refrigeració.  En relació als centres docents públics i privats no universitaris i llars d'infants, els serveis mínims són d'una o dues persones de l'equip directiu per centre de treball, en funció de la dimensió del centre, entenent-se com a tal la persona titular de la direcció, del cap d'estudis, de la secretaria o de la coordinació pedagògica del centre. A banda, el dia 2 d'octubre hi haurà d'haver com a mínim un docent per aula i a partir del dia 3, el mínim és d'1 docent per a cada 6 aules per a l'ensenyament d'infantil i primària (de 3 a 12 anys), d'1 docent per cada 4 aules per als centres d'educació especial (de 3 a 16 anys) i un terç de la plantilla a les llars d'infants. Per garantir la seguretat en l'horari de menjador i activitats complementàries, cal que hi hagi un de cada tres treballadors.  Aquests són, a grans trets, els mínims decretats per la Generalitat de Catalunya pel que fa als serveis que competeixen aquesta administració. Per la seva part, el govern espanyol haurà de decretar mínims en les àrees que gestiona directament, com per exemple els cossos policials de l'Estat o l'aeroport.   Els sindicats minoritaris han fet una crida a fer vaga general per al proper 3 d'octubre, però han entrat un escrit oficial de convocatòria per a més dies, per poder allargar l'aturada en funció de quina sigui la resposta del govern espanyol a l'1 d'octubre. La Confederació General del Treball (CGT), la Coordinadora Obrera Sindical (COS) i la Intersindical-CSC han convocat vaga del 3 al 9 d'octubre. La convocatòria de la Intrersindical Alternativa de Catalunya (IAC) és entre el 2 i el 13 d'octubre.

Summary: Els serveis mínims de la vaga general garanteixen les urgències mèdiques i entre el 25% i el 33% del transport públic


Dues esllavissades en menys de 24 hores han obligat a tancar la carretera al Port del Comte, al Solsonès. Segons ha explicat l'alcalde de La Coma i la Pedra a l'ACN, Jaume Oriol, el tall durarà dies, ja que els treballs es preveuen llargs. "Els tècnics diuen que no és preocupant pel que ha caigut sinó pel que pot arribar a caure", diu el batlle. A més, recorda que la via és la que s'utilitza per accedir a l'estació d'esquí i que, en menys d'un mes i mig, comença la temporada. El consistori, titular de la via, ha iniciat contactes amb la Diputació de Lleida i la Generalitat per tal que els puguin ajudar a sufragar el cost dels treballs. Recorda que es tracta d'un municipi petit i sense el seu suport "no ens en podrem sortir". Les pluges del cap de setmana van provocar una important esllavissada a la via, al seu pas per La Coma i la Pedra, diumenge. Malgrat que es va poder reobrir la carretera dilluns, un nou despreniment, aquesta passada nit, ha obligat a tancar-la completament. Fins al lloc, ha explicat Oriol, si han desplaçat els tècnics de l'Institut Geològic de Catalunya per analitzar el talús. Han determinat que existeix perill de nous despreniments i que és necessària una actuació important. La zona ja s'havia protegit amb un mur per evitar que les pedres arribessin a la calçada i les va col·locar una xarxa per reforçar la protecció. Les darreres esllavissades, però, han superat les malles. Carretera municipal Oriol ha recordat que la via és de titularitat municipal i ha explicat que ja han contactat amb la Diputació i la Generalitat per tal de rebre ajuda econòmica per afrontar els treballs. "Som un poble de 260 habitats i realment una via com aquesta ens suposa una gran despesa", reconeix, tot afegint que de moment "la resposta sembla que és bona". La carretera, que permet accedir a l'estació del Port del Comte, explica Oriol, “és força transitada perquè uneix les comarques del Solsonès i l’Alt Urgell”. A causa del tall, afegeix el batlle, els vehicles han de fer "una gran volta per la zona de la Coma i no pas per Coll de Jou". Sense data A hores d'ara, diu l'alcalde, desconeixen quan la carretera es podrà reobrir. "L'única previsió és que es troba en un estat molt precari i encara s'ha de rumiar la solució i s'han de dur a terme els treballs", explica. Confia, però, en el fet que no afecti la temporada d'esquí.

Summary: Dues esllavissades fan tancar la carretera al Port del Comte


El Parc dels Talls de Vilobí del Penedès quedarà protegit gràcies a la inclusió a l'Inventari de Zones Humides de Catalunya. D'aquesta manera, les cinc llacunes –conegudes a la comarca com a Pèlags- sorgides de l'explotació d'una antiga fàbrica de guix, hauran de ser respectades i preservades de qualsevol actuació que es vulgui fer en el seu entorn. La protecció del Parc ha l'ha anunciat aquest diumenge el director general de Política Ambiental de la Generalitat, Ferran Miralles, durant la inauguració de les obres d'adequació del Pèlag Gran com a reclam turístic. L'Ajuntament de Vilobí ja ha començat els tràmits administratius per fer efectiva la protecció, que serà una realitat durant les properes setmanes. Coincidint amb l'anunci de la Generalitat, l'alcalde de Vilobí, Francesc Edo, va demanar al Govern que també integri el Parc dels Talls a la Xarxa Natura per a garantir un grau de protecció superior i poder divulgar l'espai a nivell europeu. El director general de Política Ambiental va recollir el guant però va apuntar que aquesta protecció depèn d'una aprovació del Parlament Europeu. Durant la inauguració de la remodelació de l'espai, aquest diumenge també es va celebrar una jornada d'anellament d'ocells i es van arribar a identificar més d'una trentena d'espècies al voltant de les llacunes. Segons l'Ajuntament de Vilobí, a l'entorn dels Pèlags s'han arribat a localitzar prop de 200 espècies d'aus. El gran volum d'aigua que hi ha al parc i la diversitat de flora de l'entorn fan que l'espai sigui punt d'aturada durant els processos migratoris. L'adequació del Pèlag Gran del Parc dels Talls com a espai visitable i reclam turístic s'ha centrat en la construcció de miradors i d'un punt d'observació d'aus, la recuperació dels camins utilitzats pels camions quan existia la fàbrica de guix i en senyalitzar la zona. En conjunt, el projecte ha costat 220.000 euros que s'han finançat a través dels Fons Europeus de Desenvolupament Regional (FEDER), gestionats per la Generalitat de Catalunya.

Summary: El Parc dels Talls de Vilobí del Penedès serà protegit dins l'Inventari de Zones Humides de Catalunya


Els Mossos van intervenir i traslladar els animals a una protectora on es recuperen favorablement ACN Tarragona.-Els Mossos d'Esquadra han denunciat penalment un jove de 20 anys, de nacionalitat espanyola i veí de Tarragona, com a presumpte autor d’un delicte de maltractament d’animal domèstic. Els fets van tenir lloc a mitjans del passat mes de març. Un testimoni va alertar els mossos que estava veient uns nois agredint uns gossos que hi havia dins d’un cotxe estacionat al carrer Riu Onyar del barri tarragoní de Campclar. Ràpidament, una patrulla va arribar al lloc i va veure un noi fugint del lloc. Els agents van veure com a l’interior del vehicle hi havia tres gossos lligats amb múltiples ferides per tot el cos. A més, un dels gossos, que encara era cadell, acabava de patir l’amputació parcial de les dues orelles. Els agents van intervenir i traslladar els gossos a una protectora d’animals on es recuperen favorablement.  Arran d’aquest fet, la Unitat Regional de Medi Ambient de la Regió Policial del Camp de Tarragona (URMA) va obrir una investigació pel delicte de maltractament animal. Fonts policials destaquen que l’amputació de les orelles d’un gos està considerat com una falta molt greu a la Llei de Protecció dels animals. Si aquesta amputació es fa sense cap tipus de garantia veterinària, podria suposar la comissió d’un delicte de maltractament d’animals domèstics. A partir de diverses gestions d’investigació, els mossos han pogut identificar i denunciar un home de 20 anys per un delicte de maltractament animal. A més, els investigadors van denunciar l’investigat per un altre il·lícit ja que hauria comès un delicte de falsificació de document mercantil en la compravenda del vehicle.  Els mossos han tramès les diligències al Jutjat de Primera Instància i Instrucció en funcions de guàrdia de Tarragona.

Summary: Denunciat penalment un jove per maltractar tres gossos a Tarragona


L'advocat d'Oriol Junqueras i Raül Romeva, Andreu van den Eynde, ha denunciat durant la vista de prèvia pronunciament que els encausats són "polítics fent política" i que el procés "no ha seguit les regles degudes". Ha afirmat que durant tot el judici parlarà de "violació de drets fonamentals, causa general, injustícia i procés polític" i ha reclamat que el Suprem no és competent per jutjar l'1-O. En la primera intervenció que ha fet en la vista prèvia al judici, el lletrat ha afirmat que la instrucció "no ha estat pròpiament una instrucció" i ha dit que existeixen "interessos" perquè la causa no vagi a Catalunya. Ha denunciat que s'ha creat un 'forum shopping' per part de les acusacions per quedar-se la causa a Madrid. "L'oportunitat la té la sala, no nosaltres, de decidir quines regles s'aplicaran al procés, les de procés degut o les d'excepció", ha dit.

Summary: Van den Eynde: "Són polítics fent política i el procés no ha seguit les regles degudes"


L'Ajuntament de Banyoles ha retirat la pancarta per la llibertat dels "presos polítics" que des del mes passat hi havia penjada a la façana. L'equip de govern (CiU) ha decidit treure-la abans que la Junta Electoral els enviés un requeriment tal com ha passat a altres consistoris gironins, com ara Girona, Figueres, Ribes de Freser i Camprodon. L'edifici serà col·legi electoral en les eleccions del pròxim 21-D. Pel que fa a la pancarta, es posarà a disposició d'un particular perquè la pugui posar a la façana de casa.

Summary: L'Ajuntament de Banyoles retira la pancarta per la llibertat dels "presos polítics"


Més de 1.000 catalans que es trobaven a l'estranger ja estan a Catalunya, després des les gestions d'Exteriors amb les delegacions, tal com han explicat a l'ACN fonts del departament aquest dimecres al matí. El conseller, Bernat Solé, ha explicat a SER Catalunya que dels 765 casos que s'han posat en contacte amb Exteriors (que representen unes 1.650 persones) s'han pogut resoldre més del 50%. Per altra banda, Solé també ha apuntat que a principis de setmana va contactar amb la ministra d'Exteriors, Arancha González Laya, per demanar-li un "sobreesforç" per evitar el preu "abusiu" d'algunes companyies aèries, mentre duri la crisi sanitària derivada pel coronavirus. Segons el conseller, la ministra en va "prendre nota".

Summary: ACTUALIZACIÓ:Més de 1.000 catalans a l'estranger ja estan a Catalunya després de les gestions d'Exteriors amb les delegacions


L'expresident del govern espanyol José María Aznar ha assistit aquest dilluns a l'executiva nacional del PP –presidida per Mariano Rajoy- on s'analitzen els resultats de les eleccions d'aquest 20 de desembre. Feia quatre anys que no trepitjava la seu de Gènova, des del 2011 quan va assistir també a l'executiva l'endemà de les eleccions en què el PP va obtenir la majoria absoluta. Durant aquest temps, Aznar ha llançat dures crítiques contra el president espanyol, a qui va advertir després del 27-S que l'electorat ja li havia donat "cinc avisos" –fent un símil taurí- i a qui va acusar d'haver posat el PP en "el pitjor escenari possible". A l'inici de l'executiva del PP el president del partit, Mariano Rajoy, ha anunciat que Aznar prendria la paraula.  Les previsibles crítiques d'Aznar a Rajoy s'afegeixen a les veus d'alguns barons que en vista dels resultats electorals han recordat que "no hi ha ningú imprescindible". És el cas del president del PP d'Extremadura, José Antonio  Monago, que ha afirmat que "qui cregui que ho és s'equivoca". Per contra, el president de la Xunta de Galícia, Alberto Nuñez Feijóo, ha defensat la figura de Rajoy i ha assegurat que Espanya "es mereix un govern en les pròximes setmanes" i no un escenari "d'inestabilitat".

Summary: Aznar torna a Génova quatre anys després mentre veus del partit recorden a Rajoy que "ningú és imprescindible"


El president de Pimec, Josep González, s'ha mostrat convençut que no hi haurà cap partit polític que guanyi les eleccions que derogui la reforma laboral, tot i que ho diguin els seus programes electorals. En algun cas ''la modificaran'' però en cap cas la derogaran perquè seria una ''irresponsabilitat'' política i més ara quan està afavorint la creació d'ocupació, ha assegurat. González ha reconegut que la legislació ha tingut els seus moments ''durs'' i ha volgut subratllar que no estava fent una defensa global de la reforma. González ha defensat que hi havia aspectes molt positius que han beneficiat als treballadors que han pogut evitar acomiadaments a canvi d'expedients de reducció salarial.  González ha assegurat que ''dubtava'' que hi hagi cap partit polític que defensi en el seu programa electoral la derogació de la reforma laboral del febrer del 2012 i que un cop arribi al govern espanyol la derogui perquè seria una ''irresponsabilitat'' política que perjudicaria als treballadors.  El president de Pimec no ha dubtat que alguns d'aquests partits que tenen en el seu programa la derogació de la reforma laboral el que faran és ''modificar-la'' però mai eliminar-la.  González ha destacat que es tracta d'una legislació que en els seus primers moments va ser molt ''dura'' però que ha tingut aspectes positius que no s'han destacat aquesta anys com el fet que els treballadors d'una empresa han pogut negociar reduccions salarials a canvi de no fer expedients d'acomiadaments.

Summary: González assegura que cap partit que guanyi les eleccions del 20-D derogarà la reforma laboral


Un home de 35 anys ha mort aquest diumenge al migdia després de xocar amb el quad que conduïa contra un arbre a l'avinguda Bellamar de Castelldefels (Baix Llobregat). Segons el Sistema d'Emergències Mèdiques (SEM), l'avís de l'accident s'ha rebut a les 12.31 hores. Fins al lloc s'hi han desplaçat dues ambulàncies, que no han pogut fer res per salvar la vida del conductor.

Summary: Mor el conductor d'un quad després de xocar contra un arbre a Castelldefels


L'alcaldessa de Barcelona, Ada Colau, ha acusat aquest dilluns el conseller d'Interior, Miquel Buch, de tenir una actitud de "deixadesa intencionada" envers Barcelona i ha constatat que només ha actuat quan han passat les eleccions municipals. "Buch no venia ni a les reunions. Deia que no feia falta policia i no volia posar hores extraordinàries als Mossos. Ara ha vingut a la junta de seguretat i ha dit que faríem un pla extraordinari. Haguéssim pogut fer tot això fa un any", ha etzibat Colau en declaracions a TV3 després que diumenge denunciés una campanya orquestrada contra el seu govern per donar la imatge que Barcelona és un caos en seguretat. L'alcaldessa també ha responsabilitzat PP i Cs d'aquest discurs. Entre les solucions, Colau ha tornat a posar sobre la taula una fiscalia específica en furts i robatoris o canvis en el Codi Penal per castigar la multireincidència.

Summary: Colau acusa Buch de "deixadesa intencionada" envers Barcelona i lamenta que només hagi actuat després de les municipals


El president del Consell Europeu, Charles Michel, ha aturat la negociació conjunta del pla de recuperació i ha començat reunions bilaterals amb els líders després de gairebé tres hores de discussions. En la primera ronda de consultes, Michel ha reunit els líders dels estats amb les posicions més allunyades: per una banda, Dinamarca, Àustria, els Països Baixos, Finlàndia i Suècia, i, d'altra banda, França, Alemanya, Itàlia, Espanya, Portugal i Grècia. Abans, durant la negociació conjunta, Michel ha presentat modificacions en la seva proposta, segons recullen diversos mitjans europeus, amb concessions als 'frugals' -els Països Baixos, Àustria, Dinamarca i Suècia- per intentar salvar l'acord. La nova proposta manté el fons de recuperació en 750.000 milions d'euros, però redueix les transferències a 450.000 milions, 50.000 milions menys que en la inicial. Amb tot, augmenta la part de les transferències al Mecanisme de Recuperació i Resiliència -el principal pilar del fons- en 15.000 milions. A més, la nova proposta de Michel incrementa les compensacions per aportar més al pressupost del que reben a alguns dels 'frugals', mentre dona més poder als estats per poder vetar els plans de reforma per desbloquejar les ajudes. El nou plantejament permetria que un sol estat pogués portar els seus dubtes sobre el pla d'un estat a una reunió de ministres europeus o fins i tot de caps d'estat i de govern. Les condicions de les ajudes segueixen sent el principal obstacle Sobre la nova proposta de Michel, fonts diplomàtiques espanyoles apunten que, malgrat estar encara valorant-la, consideren "positiu" que es mantingui la suma total del fons de recuperació en 750.000 milions d'euros, així com que s'augmentin les transferències al Fons de Recuperació i Resiliència. Amb tot, asseguren que la governança dels fons continua sent un obstacle en la negociació, amb els Països Baixos defensant que els plans s'hagin d'aprovar per unanimitat. Per la seva banda, fonts diplomàtiques dels Països Baixos afirmen que la nova governança que proposa Michel és un "pas seriós en la bona direcció". "Encara queden moltes qüestions i si hi arribem dependrà de les pròximes 24 hores", remarquen.

Summary: Michel suspèn la negociació conjunta del pla europeu de recuperació i comença reunions amb els líders


El conseller afirma en un article simultani publicat per diversos diaris europeus que són "representants legítims elegits democràticament" ACN Brussel·les.-El conseller d'Acció Exterior, Alfred Bosch, avisa en un article publicat en 14 mitjans europeus que la "legitimitat" del Parlament Europeu "podria posar-se a prova" el pròxim 2 de juliol, quan es constitueix el nou hemicicle, amb el cas de Puigdemont, Comín i Junqueras. En l'opinió, publicada en diaris com The Guardian, Libération o LaRepubblica, el titular d'Exteriors afirma que tots tres són "representants legítims elegits democràticament". Així, adverteix que si no poden estar presents el 2 de juliol a Estrasburg per ocupar els seus escons la "legitimitat" de la institució estarà en joc. A més, assegura que si no se'ls permet participar en la pròxima legislatura europea, Europa no només "haurà perdut tres membres actius i proeuropeus sinó també una altra oportunitat de mostrar al món que és un espai de llibertat, democràcia i suport dels drets fonamentals". En el text, Bosch apunta que Catalunya "ha estat sempre un soci compromès i de confiança en la construcció del projecte europeu". "Com a demòcrates, hem d'exigir que a tots aquells que han guanyat legítimament el seu escó se'ls permeti representar els ciutadans", escriu. Negar drets polítics a membres electes, argumenta, "no encaixa amb una democràcia europea moderna". En aquest sentit, explica que l'escenari que s'obre ara amb la pròxima legislatura europea "no és nou" a l'Estat i recorda que el Congrés i el Senat han suspès cinc membres electes: Jordi Sànchez, Josep Rull, Jordi Turull, Oriol Junqueras i Raül Romeva.

Summary: Bosch avisa que la "legitimitat" de l'Eurocambra es posarà a prova amb el cas de Puigdemont, Comín i Junqueras


Els cinc premiats d'aquest 2019 de la Fundació Princesa de Girona (FPdGi) s'han reunit aquest dimarts a la capital gironina en una jornada de talent que ha servit per conèixer-se. El premiat a la Recerca Científica, Xavier Ros-Oton, ha destacat que una de les coses que més li havia agradat de la jornada ha estat "parlar" amb la resta de premiats perquè ha vist "que ens assemblem molt" tot i pertànyer a sectors tan diferents com les matemàtiques, l'art i la cultura, el treball social o la medicina. Entre els premiats també hi havia Maria Jammal, el premi Internacional. De fet, aquest 2019 s'ha estrenat aquesta categoria aprofitant els 10 anys de la FPdGi. Jammal és la creadora d'Humanity Crew, una ONG que ajuda psicològicament als refugiats. Els premis no s'entregaran fins el mes de novembre en un acte a la ciutat de Barcelona.

Summary: La Fundació Princesa de Girona reuneix tots els premiats d'enguany en una jornada de talent


La ponència de Valors de C's ha rebutjat aquest dissabte per àmplia majoria les dues esmenes a la totalitat presentades per part de la militància per evitar el viratge al liberalisme en l'ideari. L'ala socialdemòcrata catalana, amb Sergio Sanz i Jordi Cañas al capdavant, ha tractat de mantenir el document fundacional del partit, que explicitava la influència de la socialdemocràcia. Malgrat l'intent de mobilitzar els compromissaris, el seu text ha estat tombat per 142 vots en contra, 50 a favor i tres abstencions. L'assemblea de C's ha avalat el nou ideari promogut pel nucli dur d'Albert Rivera, que ja no emmarca el partit en la tradició de la socialdemocràcia sinó que es defineix com a "constitucionalista, liberal, democràtic i progressista". El dirigent i diputat al Congrés Juan Carlos Girauta, un dels redactors del nou document de valors, ha estat l'encarregat de defensar la proposta davant dels compromissaris. Conscient de la transcendència del debat, el líder del partit, Albert Rivera, també ha pres la paraula per justificar el canvi d'ideari. Un altre pes pesant de la cúpula, Matías Alonso, també hi ha intervingut. Per la seva part, l'exparlamentari Jordi Cañas, el diputat al Parlament Sergio Sanz i el regidor de Lleida Dani Rubio han defensat l'esmena a la totalitat presentada per una vintena d'agrupacions territorials catalanes que demanava mantenir l'ideari fundacional del partit del 2007 a mans de Francesc de Carreras. És a dir, volien preservar la referència a la socialdemocràcia i els orígens del partit a Catalunya per combatre el nacionalisme polític. L'objectiu de fons era evitar que C's caigui en el "dogmatisme" polític. Girauta minimitza les discrepàncies El redactor de la ponència de Valors del Congrés de Ciutadans, Juan Carlos Girauta, ha valorat positivament el resultat de la votació on s'ha imposat el seu text, i ha assegurat que les diferències entre els dos projectes que es confrontaven a l'assemblea eren principalment "metodològiques".  "S'ha posat de manifest que més que discrepàncies d'ideari el que tenim són discrepàncies metodològiques", ha dit abans de mostrar-se convençut que el sector que ha perdut la votació no se sentirà desplaçat. "Només hem fet l'esmena a la totalitat, però queden 22 esmenes parcials que poden tenir a veure amb alguna de les preocupacions que algú pot voler discutir", ha assenyalat. En declaracions als mitjans després de la votació, Girauta ha celebrat l'alt "nivell intel·lectual" de la discussió sobre el futur del partit i la rellevància del que es decideix a l'assemblea. "Dins de l'etapa que estarà vigent el que aquí s'aprovi tenim voluntat d'entrar a governs a tots els nivells", ha afirmat. Abans que s'iniciés el debat a la ponència, ha assegurat que el gir del partit cap al "liberalprogressisme" no és una "refundació" sinó "una evolució que fa el partit encara més fort". La substitució del terme "socialdemocràcia" pel nou concepte ha provocat les queixes dels crítics, que han presentat una esmena a la totalitat del text que no té expectatives de prosperar. "Seran els militants els que manaran i ara cal debatre els documents", ha dit Rivera, que ha confrontat suposada la pau interna del seu partit a la situació d'altres partits "trencats, dividits, enfrontats i que a vegades es falten al respecte públicament", en referència a Podem, i els que "no fan primàries", com el PP. Cañas: "Girauta ha guanyat perquè és millor" L'exdiputat al Parlament Jordi Cañas també ha valorat el resultat d'una discussió de "molt nivell" i "molt intens" on s'ha parlat "de política" entre "gent que ens estimem moltíssim" i on "tots volem el millor pel partit". "El que ha passat és que el Girauta ha guanyat perquè és millor, i nosaltres ho acceptem i a partir d'aquí a treballar plegats", ha dit. Segons Cañas, l'objectiu de l'esmena a la totalitat que ha defensat al congrés de C's era "que reconeguessin també d'allà on venim". "El que defensem és la síntesi i la socialdemocràcia i el liberalisme progressista, i volíem que això es reconegués a l'ideari", ha sentenciat un cop finalitzada la votació. L'exdiputat de C's ha afirmat que aquestes diferències entre les dues visions del que ha de ser C's no han d'impedir la cohesió de la formació. "Demà treballarem tots plegats perquè portem 10 anys i seguirem amb força", ha conclòs. Més votacions a la ponència de Valors A la tarda, la ponència de Valors haurà de debatre i votar la resta d'esmenes parcials presentades al document de Valors, entre les quals destaca una de l'agrupació territorial de Cornellà de Llobregat perquè el nou ideari expliciti la lluita contra els nacionalismes polítics.  Cap esmena a la totalitat aprovada A més d'aquesta esmena, l'assemblea ha rebutjat sis esmenes a la totalitat més, entre les que n'hi ha altra presentada des de Málaga que –com la de Cañas- demanava mantenir la socialdemocràcia com a influència de la formació. Ha obtingut 6 vots a favor, 156 en contra i 30 abstencions.  L'assemblea també n'ha rebutjat una que proposava revisar el sistema de primàries locals perquè se celebrin a aquelles agrupacions que disposen d'un mínim de 200 militants, i no 400, com consta a la ponència d'Estatuts. Ha quedat rebutjada amb 50 vots a favor, 142 en contra i 3 abstencions.  Ingressos i afiliats L'assemblea de C's també ha aprovat per una àmplia majoria els informes de gestió i de finances de la cúpula. El primer per 495 vots a favor, 8 en contra i 15 abstencions. El de finances, per 482 vots a favor, 8 en contra i 13 abstencions.  L'informe financer recull el creixement exponencial d'agrupacions, de 87 el 2012 a 646 el 2016, però també un estancament en els afiliats, que malgrat el creixement exponencial des del 2012 (1.712) han caigut lleugerament entre 2015 i 2016, de 31.078 a 30.867, tot i que la dada del 2016 comptabilitza només fins al mes de novembre.  Els ingressos del partit també han crescut exponencialment des del 2012 (1.149.564 euros) i van despuntar el 2015, en que van ascendir fins als 17.599.147 euros. El 2016 van continuar creixent, aquesta vegada fins a assolir els 20.580.000 euros al mes de novembre D'aquests 2,37 milions són donacions dels militants, lleugerament per sobre dels 2,25 milions del 2015. El creixement més important, però, es registra en les aportacions dels càrrecs electes, de 167.000 euros el 2015 a 1.029.000 el 2016. Els comptes també recullen la multiplicació d'ingressos per subvencions. Si el 2012 C's rebia prop d'1 milió d'euros dels seus grups parlamentaris i processos electorals, al 2016 van ser més de 17 milions. En concret, 11,05 per grups parlamentaris i 6,1 de processos electorals.  Les despeses ascendeixen a 17.466.000 euros. El capítol més important és el de campanyes electorals. L'any 2016 va ascendir a 7,88 milions d'euros, molt per sobre dels pagaments a proveïdors, 4,75 milions, del capítol de personal, 3,5 milions, i de les despeses financeres, 240.000 euros.  Pel que fa a l'informe de gestió, recull el creixement exponencial del nombre de grups institucionals del partit, de 3 el 2012 a 755 el 2016. També el de diputats autonòmics, de 2 el 2012 a 93 el 2016, i el d'agrupacions, de 87 a 646.

Summary: El congrés de C's rebutja les esmenes a la totalitat dels socialdemòcrates i manté el viratge al liberalisme en l'ideari


El coordinador nacional d'ERC, Pere Aragonès, ha reconegut que entre els objectius de la formació hi ha "convèncer als votants del PSC i els comuns" que estan indecisos. En una entrevista al diari 'Ara', Aragonès qualifica a Podemos de republicans "asimptomàtics". "Per això és important dirigir-nos al conjunt de la ciutadania", apel·la, tot fent una crida, d'una banda, als republicans espanyols a "ajudar-los perquè si alguna cosa pot obrir el pany de la república espanyola serà una república catalana independent"; i d'altra banda, als catalans "que encara no són independentistes però sí republicans". En l'entrevista que publica el diari 'Ara' aquest diumenge, Aragonès manté que la família Borbó és una organització criminal. "Què hi ha més corrupte que el cap d'estat ho sigui perquè és fill d'una determinada persona i no perquè l'han escollit?", es pregunta. I reconeix que busquen els votants del PSC i els comuns, criticant com estan afrontant les dues formacions la polèmica de la monarquia. "Per això és important dirigir-nos al conjunt de la ciutadania i això és el que fa ERC. Anar-hi a convèncer el que no està convençut", afegeix. Les eleccions a Catalunya En l'entrevista, Aragonès reconeix que, a hores d'ara, els pressupostos del 2021 estan "a l'espera" per la possibilitat de l'avançament electoral. En aquest sentit, insisteix en el posicionament dels republicans de què la crida a les urnes es faci abans que s'inhabiliti al president Quim Torra. "A mi em pertocaria fer algunes de les funcions de manera interina, però això no és tenir un president", diu. Sobre com han estat les relacions amb JxCat en aquest darrer mandat, assegura que cal fer "autocrítica" i "admetre que ens cal consens estratègic". Aragonès, però, no vol valorar el comportament dels seus socis de Govern i assegura que les dues formacions tenen "un objectiu compartit". Per aquesta raó afegeix que a ells, no els trobaran "perdent el temps en criticar l'independentista del costat". La confrontació intel·ligent Després que Carles Puigdemont hagi apuntat a la "confrontació intel·ligent" com a mecanisme per assolir la república, el líder d'ERC considera que és "la negociació i el diàleg el que ha de ser tan intel·ligent com la confrontació". Hi afegeix que el que cal és "forçar l'Estat a la negociació". Les relacions amb Sánchez Aragonès reconeix que si Pedro Sánchez vol l'aval d'ERC per poder tirar endavant els pressupostos de l'Estat abans haurà de "recuperar el crèdit perdut". La manera, afegeix, és "revertint la política antirepressiva", que a parer seu, es tradueix en l'amnistia dels presos i, en segon lloc, seient a negociar amb el Govern català una "via política, que per ERC és un referèndum d'autodeterminació prèvia amnistia".

Summary: Aragonès reconeix que volen convèncer els votants indecisos del PSC i els comuns


El poeta Màrius Sampere (Barcelona, 1928) ha mort als 89 anys. L'escriptor és considerat una de les veus més potents de la poesia catalana i ha estat multipremiat al llarg de la seva trajectòria amb guardons com el Premi Carles Riba (1963, per 'L'home i el límit'), el Crítica Serra d'Or (2001, per 'Subllum'), el Nacional de Literatura (2003, per 'Les Imminències'), el Lletra d'Or (2016, per 'L'esfera insomne') o la Creu de Sant Jordi (1999). "La poesia no serveix per a res i serveix per a tot; pràcticament no serveix per a res, però intel·lectualment serveix per a molt", afirmava Sampere en una entrevista a l'ACN l'any 2010. De fet, els poemes de l'escriptor barceloní engloben un ampli ventall de conceptes que van des dels éssers humans i les seves emocions fins a les tragèdies, l'amor, el dolor i la mort. "Dia de tristeses. Ha mort el poeta Màrius Sampere. El meu condol a la família i amics. 'I penso, ja de lluny, que la poesia és fer emmudir el llavi de la terra amb la paraula justa'", ha piulat el president de la Generalitat, Quim Torra, un dels primers a lamentar el decés de l'escriptor.

Summary: Mor el poeta Màrius Sampere als 89 anys


L’exalcalde de Barcelona i líder de CiU a l’Ajuntament, Xavier Trias, ha comparegut aquest dijous a la tarda després de saber que la Fiscalia investigarà els pagaments que va fer el consistori durant el seu mandat pel lloguer del Banc Expropiat. Trias, que ha defensat la seva operació, ha assegurat que la decisió es va prendre amb “tots els informes jurídics i tècnics corresponents” i que, per tant “s’ajustava a dret”. L’exalcalde ha explicat, a més, que va decidir pactar un lloguer amb el propietari per “evitar un conflicte greu, per interès general i per guanyar temps per mediar” amb els que ocupaven l’espai. Trias ha recordat que en deixar el govern municipal va explicar la situació a l’equip d’Ada Colau i que des d’aleshores tant els ocupants del Banc Expropiat com l’opinió pública van saber ja el que s’havia fet. És per això que ha remarcat que Fiscalia “podia haver actuat” en aquell moment, però no ha volgut concretar per quin motiu creu que ho ha fet ara. En qualsevol cas, l’exalcalde s’ha posat “a disposició” de la justícia per “col·laborar” en tot el que se li demani.  “Ho vam fer per guanyar temps i perquè ens donés temps a mediar”. Amb aquesta explicació, Xavier Trias s’ha presentat en roda de premsa per defensar el pagament del lloguer als okupes del Banc Expropiat. Segons l’exalcalde, en aquell moment “tots els informes” advertien el govern municipal que un desallotjament podia ser “violent” i per això “es va parlar amb la propietat i vam acordar pagar un lloguer fins al desembre de 2015”.  Trias ha defensat que l’operació i l’expedient “es van realitzar tècnica i jurídicament impecables, amb tots els informes corresponents” i que aquesta era “la solució menys dolenta”. “No es va fer per beneficiar els ocupants, però per davant vam posar l’interès general d’evitar un conflicte greu. En cap cas volíem allargar en el temps el pagament del lloguer més enllà aquell any sinó que volíem guanyar temps per mediar i buscar una solució”, s’ha intentat justificar. A més, Trias ha garantit que aquesta va ser “una formula provisional, excepcional, limitada en el temps i que no es va contemplar en cap altre cas” de Barcelona.  Davant la investigació oberta per la Fiscalia, Trias ha volgut ser molt clar: “No tenim res a amagar”. I és que l’exalcalde segueix convençut que va “prendre una decisió que es pot veure ara com bona o dolenta, però que donava resposta a l’interès general de la ciutat i estava ajustada a dret”. És per això que tant ell com el que va ser el seu equip de govern s’han posat “a disposició de la Fiscalia, convençuts que l’operació s’ajustava a la llei”.  Trias no ha volgut entrar a valorar els motius que han portat a Fiscalia a actuar ara i no quan es va saber, després del canvi de govern municipal. L’exalcalde, però, deixa que plani l’ombra del dubte d’alguna intencionalitat política. “No m’hi fico. Aquesta notícia va sortir fa mesos i es podia actuar tranquil·lament abans. Ara es tema mediàtic i cadascú que imagini el que vulgui, es poden fer les interpretacions que es vulguin”, ha sentenciat. Per últim, ha explicat que davant la situació conflictiva que ha generat el desallotjament del Banc Expropiat, Trias ha escrit una carta a l’alcaldessa, Ada Colau, “demanant-li estar units per defensar la ciutat i ajudar que no es reprodueixin aquests fets a Barcelona”.

Summary: Trias defensa que pagar el lloguer del Banc Expropiat “s’ajustava a dret” i diu que ho va fer per “evitar un conflicte”


L'alcalde de Viladecans (Baix Llobregat), Carles Ruiz, s'ha mostrat sorprès en un comunicat per "la importància" dels delictes que s'imputen a la veïna del CDR detinguda aquest matí per la Guàrdia Civil. Cal recordar que el cos de seguretat ha explicat que se la relacionava amb delictes de rebel·lió i terrorisme pels aixecaments de barreres a les autopistes durant la Setmana Santa. "La veïna detinguda aquest matí és coneguda en els cercles polítics i associatius locals i sorprèn la importància dels delictes que se li imputen. Sabem que les diligències són secretes, però, des del respecte a la Justícia, desitgem que sigui innocent", ha afirmat Ruiz. De la mateixa manera, l'alcalde ha lamentat que la situació política catalana depengui "exclusivament" de decisions judicials. I ha assegurat que des de l'Ajuntament de Viladecans sempre s'ha apostat "de forma unànime" pel diàleg com a "única via possible de solució". Per això insten les parts a cercar solucions "democràtiques respectuoses amb totes les opinions i els sentiments". Finalment, Ruiz ha expressat "malestar" per la durada de l'actuació policial, que ha començat a les 7 del matí i ha acabat a les 12 del migdia. Segons ha explicat, el tall de tots els accessos a la plaça, que està en obres, "ha provocat incomoditat i alarma" entre la ciutadania. Per això ha opinat que a l'acció "li ha sobrat espectacularitat".

Summary: L'alcalde de Viladecans es mostra sorprès per "la importància" dels delictes que s'imputen a la veïna del CDR detinguda


El centenari del naixement de dues grans figures del cinema protagonitzarà la programació de la Filmoteca de Catalunya per al 2020. Són Federico Fellini i Éric Rohmer, de qui s'abordarà la trajectòria amb dues retrospectives fins a l'abril. Es completaran amb una exposició de litografies del director David Lynch, en el cas de Fellini, i amb la presència de l'actriu Marie Rivière, pel que fa a Rohmer. La Filmoteca, que ha presentat aquest dilluns la programació, celebrarà un altre aniversari, els 25 anys de l'Escac, i acollirà cicles sobre Dorothy Arzner, Nagisa Oshima o Sam Peckinpah. Una de les presències destacades de l'any serà l'actriu i realitzadora Agnès Jaoui, que visitarà la seu del Raval per repassar la seva carrera. L'escultor Jaume Plensa i l'actor Lluís Homar dissenyaran dos cicles amb cintes del seu gust cinematogràfic.

Summary: Fellini, Rohmer i Jaoui, protagonistes de la programació de la Filmoteca per al 2020


La patronal destaca que la norma del Parlament s'adaptava i dinamitzava el model comercial del país ACN Terrassa.-Cecot Comerç ha expressat "el seu total desacord" davant la decisió del govern espanyol d'interposar un recurs d'inconstitucionalitat contra la llei catalana de Comerç, Serveis i Fires, aprovada pel Parlament de Catalunya l'1 d'agost de 2017. La patronal lamenta en un comunicat que el recurs frena "el desenvolupament de mesures que, sense arribar a la liberalització total, permeten noves fórmules de comerç i nous models comercials que facilitarien competir als comerciants en igualtat d’oportunitats". Cecot Comerç recorda que "va participar activament durant la fase d’elaboració del projecte de Llei del Comerç aportant propostes i mesures recollides de la mateixa base associativa, i considera que el text definitiu aprovat pel Parlament el mes d’agost s’adapta al model comercial català facilitant i dinamitzant l’activitat del sector". Cecot Comerç considera que les novetats que incorporava la Llei de comerç pel que fa a la liberalització dels períodes de rebaixes i l’ampliació horària permetien que les empreses de comerç poguessin adaptar les seves promocions als períodes estacionals de major interès comercial, tenint en compte els hàbits de compra dels seus clients, així com la ubicació de l’establiment.  El sector del comerç de la patronal afirma que el redactat de la Llei del comerç ampliava el concepte de municipi turístic, facilitant als municipis amb molta afluència de visitants que poguessin obrir els festius, contribuint a l’adaptació de les empreses de comerç al seu entorn, sobretot per aquells establiments ubicats a zones amb gran afluència turística. "Amb la decisió de divendres, moltes d’aquestes mesures quedaran sense efecte tot i l’acord i aprovació per part del Parlament de Catalunya", lamenta la patronal.   La proposta catalana permet oferir descomptes fora de temporada i ampliar els horaris comercials passant de 72 a 75 hores setmanals. Una altra mesura que els comerciants van veure positivament, era el fet que els establiments haguessin de tancar com a molt tard a les 21h durant els mesos d’octubre a maig, mentre que de juny a setembre l’horari de tancament es pogués allargar fins a les 22h. "Aquesta mesura va ser molt ben rebuda en el seu dia ja que permetia avançar cap a la reforma horària i, per tant, millorar la conciliació de la vida laboral i personal, a més d’apropar-nos als horaris de països europeus", segons Cecot. El Consell de Ministres va aprovar divendres un acord per proposar la interposició d'un recurs d'inconstitucionalitat contra diferents articles i contra la disposició transitòria primera de la llei de comerç catalana. Segons l’executiu central, determinats articles impugnats vulneren l'ordre constitucional en els aspectes relacionats amb els horaris comercials i l'ordenació del comerç interior. En matèria de comerç interior, el govern espanyol considera que la llei catalana resulta controvertida en vulnerar la Llei d'Horaris Comercials i, d'altra banda, per incomplir la Llei d'Ordenació del Comerç Minorista en matèria de promocions comercials.

Summary: Cecot rebutja el recurs d'inconstitucionalitat del govern espanyol contra la llei catalana de comerç


Un treballador costa en una empresa d’un país de l’Eurozona 30,3 euros l’hora, nou euros més de mitjana que el que costa el mateix treballador a Espanya. Són les dades de l’últim informe d’Eurostat, l’oficina d’estadística de la UE, corresponents a l’any 2017 i que mostren les diferències entre els estats membres. Mentre que als països de l’euro són 30,3, la mitjana al conjunt de la Unió Europea és de 26,8 euros l’hora. Espanya es troba per sota de la mitjana i entre estats com Grècia (14,5) o Portugal (14,1) i Itàlia (28,2). Entre els que registren costos més elevats hi ha Dinamarca (42,5) i Bèlgica (39,6), a l’extrem oposat de Bulgària (4,9) o Romania (6,3). A diferència d’altres membres, Espanya es troba estancada des del 2012 i la xifra s’ha mantingut invariable. Els costos laborals que calcula l’Eurostat inclouen el total que acaba pagant una empresa entre salari, Seguretat Social i altres assegurances o serveis com dietes o transport. L’informe, però, exclou dels càlculs el sector de l’agricultura i el sector públic i només té en compte empreses amb deu o més treballadors.

Summary: Un treballador costa a Espanya nou euros menys l’hora que la mitjana de la zona euro


El vicepresident del Govern creu que la causa pretén "penalitzar l'independentisme" i fer creure que "coses que es fan normalment a l'administració semblin delictes" ACN Barcelona.-El vicepresident de la Generalitat i adjunt a la presidència d'ERC, Pere Aragonès, ha denunciat que la decisió del jutjat número 13 de Barcelona de processar 30 persones per fets relacionats amb el procés té "una causa política, una motivació política". "Va començar amb les eleccions del 27 de setembre del 2015, per a atacar la majoria independentista del Parlament. El que persegueix és penalitzar l'independentisme, que no sigui una opció democràtica sinó que sigui convertit en una causa penal", ha sentenciat.  Per a Aragonès, s'està "atacant 30 persones, 30 servidors públics, perquè no poden perseguir dos milions de persones". "Volen fer pagar a 30 persones el que van decidir dos milions, que el país havia de decidir el seu futur", ha criticat. I és que el vicepresident creu que el jutjat vol "que es considerin delictives actuacions pròpies de l'administració i fa una interpretació restrictiva i manipulada des del punt de vista penal per fer veure que coses que es fan normalment passin a semblar delictes". És per això que Aragonès ha reclamat "la solidaritat de tots els ciutadans que van votar l'1-O" per a "omplir les caixes de solidaritat" i sufragar així les fiances que el jutge demana als processats. "Que el que intenten atacar a 30 persones no ho hagin de suportar només ells. Si tots som solidaris, podem repartir-nos la responsabilitat de les fiances", ha conclòs.

Summary: Aragonès denuncia la "motivació política" dels processaments del jutjat 13 i demana "solidaritat" per a les fiances


La coordinadora general del PDeCAT, Marta Pascal, veu "normal i raonable" la demanda que les entitats sobiranistes han fet al Govern perquè fixi la data i la pregunta del referèndum. Pascal ha explicat que el proper dilluns, la direcció del PDeCAT es reunirà per valorar l'acte que han fet les entitats aquest dissabte. La diputada ha tornat a criticar les paraules de Mariano Rajoy en el Cercle d'Economia de Sitges, on el president espanyol ha dit que "ni vol ni pot" convocar un referèndum per Catalunya. En aquest sentit, Pascal ha lamentat que Rajoy hagi "perdut l'oportunitat" de manifestar-se com un demòcrata. La coordinadora general del PDeCAT, que ha fet aquestes declaracions en el Consell Nacional de la JNC a Figueres, ha assegurat que el procés "acabarà com va començar, a les urnes".

Summary: Marta Pascal veu "normal i raonable" la demanda de les entitats sobiranistes en relació a la data i la pregunta


El govern de Barcelona ha celebrat que el PSC voti a favor de la connexió del tramvia per la Diagonal al ple d'aquest divendres. La tinenta d'alcaldia en l'àmbit de la Mobilitat, Janet Sanz, ha dit que el ple és un "oportunitat perquè la ciutat digui 'sí' al tramvia" i ha apuntat que segueixen treballant amb els grups municipals d'ERC i la CUP perquè donin suport a la proposta. Sanz ha dit que estan "acabant de concretar algunes qüestions" amb ERC i la CUP i ha confiat que el seu vot sigui finalment positiu al ple. La tinenta d'alcaldia ha celebrat que, a diferència de la votació anterior, ara alguns grups s'estiguin "movent" pel que fa a la posició sobre la unió del tramvia.

Summary: Colau celebra el 'sí' del PSC a la unió del tramvia i "segueix treballant" amb ERC i CUP perquè tiri endavant en el ple


La primera novel·la en català de Víctor Amela, 'La filla del capità Groc' (Planeta), ha estat el llibre més venut per Sant Jordi de ficció en aquesta llengua. 'Tot això ho faig perquè tinc molta por' (Proa) d'Empar Moliner és llibre que el segueix en el rànquing facilitat pel Gremi de Llibreters de Catalunya, en un podi que completa 'La noia del tren' (La Campana) de Paula Hawkins. 'Confessions d'un culer defectuós' (Empúries) de Sergi Pàmies és el més comprat de no ficció en català, seguit d''Educar millor' (Arcadia) de Carles Capdevila i 'La màgia de l'ordre' (Ara Llibres) de Marie Kondo. En castellà, 'La chica del tren' s'imposa en primera posició en ficció, seguida d''Historia de un canalla' (Plaza&Janés) de Julia Navarro i 'Los besos en el pan' (Tusquets) d'Almudena Grandes. 'La magia del orden' (Aguilar), 'X' (Espasa Libros) de Risto Mejide i 'AuronPlay, el libro' (Mr. Ediciones) han estat els més populars de no ficció en castellà. Quant als llibres infantils i juvenils en català, destaca 'Sant Jordi i el drac' (La Galera) d'Anna Canyelles, seguit d''El monstre de colors' (Editorial Flamboyant) d'Anna Llenas Serra i 'Sant Jordi de les Galàxies' (Combel) de Jaume Copons. En castellà, la primera posició ha estat per 'Wigetta y el antídoto secreto' (Ediciones Temas de Hoy) de Vegetta777/Willyrex, seguit de '¡Cachorros al rescate!' (Ediciones Beascoa) de Nickelodeon i 'Wigetta y el báculo dorado' (Ediciones Temas de Hoy) de Vegetta777/Willyrex. El Gremi de Llibreters de Catalunya ha fet públiques les dades obtingudes a partir d'una mostra representativa entre les llibreries agremiades fins a les 7 de la tarda. El rànquing també té en compte la informació fins al dia anterior recollida per Libridata, el sistema automatitzat per obtenir dades de 156 punts de venda a Catalunya, entre llibreries independents i cadenes de llibreries. L'any de la consolidació El president del Gremi de Llibreters de Catalunya, Antoni Daura, ha fet un balanç molt positiu de la Diada de Sant Jordi. Daura ha admès que tot i que els pronòstics meteorològics per aquesta tarda en alguns punts del país no auguraven massa bon temps, "això no ha afectat majoritàriament en les vendes". A Manresa, per exemple, el xàfec no ha començat fins a dos quarts de vuit del vespre. Segons Daura, el fet que la Diada s'escaigués en dissabte tampoc ha condicionat les compres, ja que "des del matí els carrers i places de Catalunya han estat molt concorreguts i hem de celebrar que hagi estat una festa tan participada". Quant a les vendes, sense saber encara les xifres reals, Antoni Daura ha destacat que no s'haurà reculat "en absolut". Tot el contrari: "Haurem guanyat una mica". La sensació del sector, doncs, és molt positiva i Daura ha refermat la consolidació de la tendència a l'alça que ja va arrencar l'any passat i que va deixar enrere els anys més forts de la crisi. Un altre dels aspectes que constata el Gremi és el fet que "el llibre en català per Sant Jordi repunta àmpliament". I precisament la quota de mercat que té habitualment, situada entre el 26 i el 27%, per Sant Jordi augmenta. Antoni Daura creu que aquest fet és "molt positiu" i que contribueix a millorar l'estat en què es troba la llengua catalana. Tot i que els llibreters i els editors intenten ajustar les seves compres amb els llibres que preveuen que seran els més venuts, "mai saps en darrer terme com anirà la demanda". És per això que en alguns casos es dóna el fenomen de trencament d'estocs, quan alguna de les llibreries o a les parades es queden sense certs títols que acaben per ser els més demandats. Es tracta d'un fenomen, ha dit Daura, que és "inevitable". Una tendència que el sector ja va constatar l'any passat i enguany es manté és el fet que els compradors durant la Diada de Sant Jordi compren més d'un volum. "La gent si té clar que vol una o dues lectures a part de la que toca perquè és el dia, doncs també les compra", ha destacat Daura. "Això no ens ho trobàvem fa tres o quatre anys", ha afegit.

Summary: 'La filla del capità Groc' de Víctor Amela en ficció i 'Confessions d'un culer defectuós' de Sergi Pàmies en no ficció triomfen per Sant Jordi en català


El president de la Generalitat, Carles Puigdemont, que aquest divendres ha presidit la presentació del Pla estratègic Campus d'Igualada i l'aliança amb la Universitat de Lleida (UdL), ha destacat que la capital de l'Anoia està fent les passes necessàries per consolidar-se com una ciutat universitària "amb tota rotunditat i mèrit". En aquest sentit, ha afegit que Igualada entra en "una nova era" fent del cultiu i promoció del talent un dels seus eixos vertebradors. "Les universitats són els nodes d'articulació del progrés econòmic i social del futur", ha destacat. El pla reagruparà en les estructures de la UdL els estudis universitaris que actualment s'imparteixen a la ciutat. Aquest procés, segons ha explicat l'alcalde de la localitat, Marc Castells, es desenvoluparà en dues fases, una de transició fins el 2020 i una de posterior de consolidació els següents anys. A curt termini, l'objectiu és arribar a la xifra de 2.000 estudiants entre graus, postgraus i màsters. L’acte de presentació del pla ha tingut lloc al saló de plens del consistori i, junt amb el president de la Generalitat, Carles Puigdemont, ha comptat amb la presència també del rector de la UdL, Roberto Fernández, l’alcalde d’Igualada, Marc Castells, i el Secretari d’Universitats i Recerca, Arcadi Navarro, a banda de diverses autoritats locals i representants del teixit empresarial i educatiu de la capital de l’Anoia. Durant els parlaments, un dels conceptes més repetits ha estat que el d'avui ha estat un dia històric per Igualada i pel conjunt del país. En aquest sentit, Carles Puigdemont ha recordat que el sistema universitari  de Catalunya és capdavanter a nivell europeu i que a partir d'ara Igualada, amb l'impuls dels seus estudis universitaris, contribuirà a que el coneixement continuï sent un dels pilars fonamentals del futur del país. El rector de la Universitat de Lleida, Roberto Fernández, ha destacat que les universitats canvien la morfologia de les ciutats, vitalitzen la seva economia i transformen la seva societat. En aquest sentit, ha dit estar convençut "que si amb els anys tots fem les coses bé i amb els recursos suficients totes aquestes qualitats seran també una realitat en el cas d'Igualada". L'alcalde de la ciutat, Marca Castells, ha explicat que segons les seves línies estratègiques, el projecte es marca reforçar i consolidar l’actual Campus Universitari –que es va posar en marxa el 2014– amb nous estudis, prioritàriament vinculats al teixit industrial i empresarial de la zona, d’àmbits com el tèxtil, la pell, la indústria del paper i l’edició i les empreses TIC. També s’hi vol prioritzar la formació dual i les pràctiques en empreses, que contribueixin a impulsar l'ocupació, facilitant també la interconnexió de cicles formatius amb estudis universitaris, sobretot pel que fa a enginyeries i salut. Pel que fa als nous estudis, el més immediat serà la incorporació el pròxim curs del grau en Tècniques  Computacionals i Aplicacions Digitals –primer en una universitat pública catalana a impartir-se en modalitat dual des de primer curs–, del màster en Pràctiques i Simulacions Clíniques, i la transformació de l’actual grau d'Enginyeria en Organització Industrial en el d'Enginyeria de l'Organització, Logística i Gestió  Industrial. La UdL seguirà impartint, a més, els actuals estudis oficials (grau en Infermeria UdL, grau en Enginyeria Química UPC, doble grau en Nutrició Humana i Dietètica i Fisioteràpia UdL i màster en Enginyeria del Cuir UPC). A més, ha afegit Castells,s’estan ultimant quatre postgraus en formació contínua adreçats a professionals, per implantar també al 2018-2019 i, en cursos posteriors, la UdL preveu posar en marxa dobles titulacions amb centres d’educació superior europeus. Amb la nova oferta d’estudis es calcula que es passi dels prop de 400 estudiants actuals a superar el miler. Quant a noves infraestructures, l’Ajuntament d’Igualada i la UdL ja treballen plegats per ampliar les actuals instal·lacions universitàries a la ciutat, actualment centralitzades a la zona residencial del Pla de la Massa. A l’illa on hi havia l’antic hospital, al Passeig Verdaguer, es preveu aixecar un nou edifici docent i una residència per a estudiants universitaris. L’objectiu és concentrar al Pla de la Massa els estudis d’enginyeria, on hi ha els laboratoris i la planta pilot, i aplegar al Passeig Verdaguer, al voltant de l’Hospital de simulació 4D Health, els estudis relacionats amb la salut.

Summary: Puigdemont destaca que Igualada entra en "una nova era" amb l'impuls dels estudis universitaris a la ciutat


La dona amb tres fills desnonada aquest dimecres al barri de Sants de Barcelona va avisar de la seva situació als serveis socials el passat mes de juny i va demanar un habitatge. No obstant això, la Mesa d'Emergència Social, que busca alternatives d'habitatge a les persones que no poden quedar-se en el seu pis i quan la intermediació ha fracassat, no s'ha reunit per aquest cas encara, i ho tenia previst fer a finals d'aquest mes de setembre. El regidor d'Habitatge, Josep Maria Montaner, ha dit que la Mesa només es reuneix quan ja es dóna per fracassada la mediació, però en el cas d'aquesta dona ja feia setmanes que es coneixia la data del desnonament. Segons la documentació judicial, el 29 de juliol de l'any passat el Jutjat de Primera Instància número 9 de Barcelona va rebre una demanda "d'un particular" contra un arrendatari per impagament del lloguer des del març del 2015. A l'octubre es va admetre la demanda, contra la qual ningú es va oposar. Es va anunciar el judici oral per l'11 de novembre del 2015 i una possible data de desnonament pel 13 de gener següent. El 3 de desembre es va procedir a l'execució de la demanda, en haver donat per finalitzat el decret d'admissió. Pocs dies després, l'11 de desembre, es va presentar al jutjat la dona sol·licitant un advocat d'ofici per aquesta demanda. L'ocupant de l'immoble explica que ha tingut una relació amb el titular del contracte i que ella viu a la casa. És la primera vegada que el jutjat té constància que algú que no és el titular del contracte viu al pis afectat. Se li va adjudicar un advocat d'ofici i se li va anunciar la data del 13 de gener pel desnonament. La dona no va presentar cap oposició en aquell moment. En el dia previst, el 13 de gener, funcionaris judicials van presentar-se per fer el desnonament i va ser aleshores quan es va detectar que en l'habitatge hi vivien menors d'edat, cosa que el jutjat no sabia. Això va fer suspendre el desallotjament. El 2 de maig, quasi quatre mesos després, se li va comunicar a la dona la nova data de desnonament. Aleshores sí que va presentar un incident de nul·litat i va demanar una pròrroga, que se li va concedir tenint en compte l’existència de menors. La dona també va presentar un ofici on constava que havia demanat un habitatge als serveis socials el 20 de juny passat. El jutjat va comunicar a la dona la nova data del desnonament, previst per aquest 14 de desembre, quan finalment es va realitzar amb l'ajuda dels antiavalots dels Mossos tot i la protesta de la PAH i de funcionaris municipals. La Mesa d'Emergència Social s'havia de reunir a finals de setembre per abordar la situació de la dona i els tres infants, però després del desallotjament d'aquest dimecres ja li han trobat un allotjament.

Summary: La desnonada de Sants va avisar els serveis socials al juny però la Mesa d'Emergència encara no s'ha reunit


Barcelona celebra aquest diumenge per segon any el Dia Sense Cotxes en el marc de les Festes de la Mercè, amb la Via Laietana com a espai central de les activitats vinculades a la mobilitat sostenible. Sota el lema 'La Mercè respira a la Via Laietana!', aquest carrer es convertirà en un espai alliberat de vehicles entre les 11 i les 20 hores. Hi haurà un punt informatiu sobre la Zona de Baixes Emissions i un espai anomenat 'Speaker's Corner', on diversos representants d'institucions, entitats, i empreses exposaran els seus coneixements sobre mobilitat sostenible i segura. Hi haurà una zona de pícnic, una de gandules i un escenari on es programaran concerts, exhibicions i tallers de dansa. L'àrea dedicada al verd comptarà  amb una recreació d'un bosc urbà, un camí dels sentits i una mostra d'horts urbans de Ciutat Vella. També hi haurà una zona amb jocs infantils.  La Via Laietana, però, no serà l’únic espai de celebració del Dia Sense Cotxes. A les superilles de la ciutat s’hi han programat activitats, així com al parc de la Ciutadella.

Summary: Barcelona celebra diumenge el Dia Sense Cotxes coincidint amb la Mercè i amb la Via Laietana com a espai central


La Plataforma per la Llengua (PpLL) ha enviat una carta a la seu internacional de Netflix per exigir l'emissió de continguts en català. L'entitat considera que el proveïdor més gran de televisió per Internet del món –que començarà a operar demà a l'estat espanyol- "no pot menysprear els drets lingüístics de 10 milions de consumidors potencials". La PpLL lamenta que Netflix, que aposta per una política de plena adaptació lingüística a la comunitat local on opera, "arribi als territoris de llengua catalana de l'Estat sense garantir el català". "Confiem que Netflix actuï amb la mateixa sensibilitat lingüística que en mercats amb un pes demogràfic menor com el danès, el noruec o el finès", ha assenyalat l'entitat. De fet, la Plataforma per la Llengua considera "preocupant" que Netflix no hagi rectificat encara les darreres declaracions relatives a la llengua catalana. Les informacions publicades arran d'un acte amb periodistes a Madrid el passat mes de juny, en què es deia que Netflix oferiria continguts en català, varen ser negades per l'empresa l'endemà de l'aparició de la notícia. Netflix va reafirmar-se en la decisió d'oferir el seu catàleg de sèries i pel·lícules només en castellà i anglès a tot l'estat espanyol. El català passava a ser una opció de futur, tot i que tampoc concretava cap data. La Plataforma per la Llengua confia que Netflix no farà una excepció en el cas català respecte a les comunitats lingüístiques comparables a les quals sempre ha respectat lingüísticament, i rectificarà les seves declaracions del passat mes de juny, incorporant de forma immediata continguts existents de sèries i pel•lícules doblades o subtitulades en català.  Web només en castellà i anglès L'ONG del català també denuncia la "manca de respecte" en el site provisional que Netflix ha creat per a l'estat espanyol (www.netflix.com/es), on només es pot accedir al contingut en anglès i castellà. Per això, l'entitat reclama que el web que implementi Netflix a l'Estat contingui també la versió en català. Cal tenir en compte que en altres situacions comparables, Netflix, a més de la versió anglesa, té el web en llengües com el danès, noruec,  finès i  suec, i s'adapta a situacions de plurilingüisme oficial, com ara a Bèlgica, on ofereix el web també en neerlandès i francès.  En aquest sentit, la Plataforma per la Llengua recorda que el català té un pes demogràfic comparable al suec, i molt superior al del danès, el noruec o el finès, i així mateix representa en nombres absoluts molt més que el francès i el neerlandès a Bèlgica.

Summary: La Plataforma per la Llengua exigeix a Netflix l'emissió de continguts en català


El president de la Generalitat, Carles Puigdemont, ha acompanyat aquest divendres al matí a la presidenta del Parlament, Carme Forcadell, a la sortida de la cambra per anar al TSJC a declarar per haver permès el debat de les conclusions de la comissió d'estudi del Procés Constituent. Durant part d'aquest camí, en una breu resposta a TV3, Puigdemont ha volgut remarcar la legitimitat que atorga a Forcadell, i preguntat per les conseqüències que tindria per a la presidenta una possible inhabilitació després de ser jutjada, el president ha reblat que "és evident que serà la presidenta que ha escollit el poble de Catalunya".

Summary: Puigdemont avisa que si inhabiliten Forcadell seguirà "sent la presidenta que ha escollit el poble de Catalunya"


El conseller d'Interior, Jordi Jané, ha demanat "màxima precaució i civisme" davant l'onada de calor que es preveu que s'allargui fins divendres i l'elevat risc d'incendi. Des de dilluns, els Bombers han rebut més d'un centenar d'avisos de focs que s'han pogut controlar ràpid i, aquest dimecres, han estat una quarantena, la majoria de vegetació agrícola –és l'època de la sega– i també urbana. "Es tracta d'una situació molt anòmala en la primera quinzena de juny", ha subratllat a l'ACN el conseller, que també ha demanat "especial cura" a les persones més vulnerables, com els infants i la gent gran, i ha recomanat hidratar-se i evitar l'exposició del sol. El Sistema d'Emergències Mèdiques (SEM) ha atès aquest dimecres 17 incidents relacionats amb l'onada de calor a diversos punts de Catalunya. L'inici d’un episodi de temperatures extremes ha obligat a activar aquest dimecres al migdia l'alerta del pla Procicat per onada de calor i a avançar a la pràctica la campanya d'incendis forestals, que formalment havia de començar aquest dijous. A Alfarràs (Segrià), s'ha registrat la temperatura més alta, de 37,8 graus. Els termòmetres també s'han disparat per sobre dels 36 graus en localitats com Santa Coloma de Farners, Lladurs, Solsona i Caldes de Montbui.  Davant el risc d'incendi tan elevat, Jané ha recordat la prohibició categòrica de llançar cigarretes a la carretera. També ha demanat especial cura amb la maquinària agrícola i que no es facin focs al bosc, així com "màxim civisme" davant la proximitat de la revetlla de Sant Joan. Tot i la gran quantitat d'avisos que s'han rebut, sobretot aquest dimecres, els focs s'han pogut controlar ràpid. Els més destacats han estat a les comarques de Lleida i a les de Girona.  Dotze persones han estat traslladats en centres sanitaris en les 17 incidències que ha atès aquest dimecres la sala de SEM relacionades amb l'onada de calor. La majoria han estat a l'àrea metropolitana, però també a la Catalunya central i a les comarques de Lleida. El 061 ha rebut moltes trucades per consultes i per demanar consells de seguretat sobre com afrontar l'onada de calor. Els Bombers han atès prop d'un centenar d'incendis de vegetació des de dilluns Els Bombers de la Generalitat ha treballat, des dilluns passat, en un centenar d’actuacions per incendis de vegetació arreu del territori. Val a dir que cap d’aquests serveis ha provocat ferits i tampoc desallotjaments. Així mateix, tampoc hi ha hagut afectacions extenses de superfície forestal.   Jané ha destacat que hi ha 33 comarques en alerta de calor i que, atès l’elevat nombre de serveis per foc atesos pels Bombers de la Generalitat “podem dir sense equivocar-nos que la campanya forestal d’incendis ja ha començat i amb aquestes temperatures el risc augmenta”.   Els focs més destacables d’avui s’han declarat a les demarcacions de Lleida i de Girona. A Lleida ha hagut un avís de foc agrícola a les 11.13 h al terme municipal de Juncosa. L’incendi ha afectat 3.500 metres a la partida dels Estinclars. A les 11.37 h, un altre incendi ha afectat 4,8 hectàrees de vegetació agrícola a Torrefeta i Florejacs, mentre que, a Oliola, amb avís a les 12.19 h, s’han cremat 42 hectàrees de vegetació -38 de vegetació agrícola i 4 de bosc d’alzines i matoll. La causa d’aquest darrer incendi, confirmada pels Agents Rurals, ha estat una màquina embaladora de palla.

Summary: Jané demana "màxima precaució" davant l'onada de calor i el risc d'incendi